钦定古今图书集成/方舆汇编/职方典/第1411卷 > 《柳州山水近治可游者记》前人
## 钦定古今图书集成/方舆汇编/职方典/第1411卷 > 《柳州山水近治可游者记》前人

古之州治在浔水南山石间，今徙在水北，直平四十
里，南北东西皆水汇。北有双山，夹道崭然，曰“背石山。”
有支川，东流入于浔水。浔水因是北而东，尽大壁下，
其壁曰“龙壁”，其下多秀石可砚。南绝水，有山无麓，广
百寻，高五丈，下上若一，曰“甑山。”山之南皆大山，多奇。
又南且西曰驾鹤山，壮耸环立，古州治负焉。有泉在
坎下，常盈而不流。南有山，正方而崇，类屏者，曰“屏山。”
其西曰四姥山，皆独立不倚。北流浔水濑下。又西曰
仙奕之山，山之西可上，其上有穴，穴有屏，有室有宇。
其宇下有流石成形，如肺肝、如茄房，或积于下如人、
如禽、如器物甚众，东西九十尺，南北少半。东登入小
冗，常有四尺，则廓然甚大，无窍，正黑烛之高，仅见其
背，流石怪状。由屏南室中入小冗，倍常而上，始黑，已
而大明，为上室。由上室而上，有冗北出之，乃临大野，
飞鸟皆视其背。其始登者，得石枰于上，黑肌而赤脉，
十有八道可奕，故以云。其山多柽，多槠，多筼筜之竹，
多橐吾。其鸟多秭归。石鱼之山，全石，无大草木。山小
而高，其形如立鱼。在多秭归西。有冗类仙奕，入其冗
东出。其西北灵泉在东趾下有麓环之，泉大类毂，雷
鸣，西奔二十尺，有洄在石涧，因伏无所见，多绿青之
鱼及石鲫。多鯈。雷山两崖皆东西，雷水出焉。蓄崖中
曰“雷塘”，能出云气，作雷雨，变见有光。祷用俎鱼豆彘，
修形糈稌酒，阴虔则应。在立鱼南，其间多美山，无名
而深。峨山在野中，无麓，峨出水焉，东流入于《浔水》。